รัฐบาลไทย-ข่าวทำเนียบรัฐบาล-นายกรัฐมนตรีชื่นชมการบริหารจัดการขยะเมืองระยอง  ยกเป็นโครงการต้นแบบท้องถิ่นที่ดี
วันพุธที่ 4 กรกฎาคม 2561
นายกรัฐมนตรีชื่นชมการบริหารจัดการขยะเมืองระยอง  ยกเป็นโครงการต้นแบบท้องถิ่นที่ดี
นายกรัฐมนตรีตรวจเยี่ยมการดําเนินงานศูนย์กําจัดขยะมูลฝอยแบบครบวงจร โครงการความร่วมมือประชารัฐองค์การบริหารส่วนจังหวัดระยอง ชื่นชมการบริหารจัดการขยะเมืองระยอง  ยกเป็นโครงการต้นแบบท้องถิ่นที่ดี
วันนี้ (4 กรกฎาคม 2561) เวลา 15.00 น. ณ ศูนย์กําจัดขยะมูลฝอยแบบครบวงจร จังหวัดระยอง พลเอก ประยุทธ์ จันทร์โอชา นายกรัฐมนตรี ตรวจเยี่ยมการดําเนินงานศูนย์กําจัดขยะมูลฝอยแบบครบวงจร โครงการความร่วมมือประชารัฐองค์การบริหารส่วนจังหวัดระยอง พร้อมรับฟังบรรยายสรุปการบริหารจัดการโครงการบริหารจัดการขยะครบวงจร
สําหรับโครงการศูนย์กําจัดขยะมูลฝอยรวมแบบครบวงจร จังหวัดระยอง เป็นโครงการที่จังหวัดระยอง องค์การบริหารส่วนจังหวัดระยอง และองค์กรปกครองส่วนท้องถิ่น ทั้ง 67 แห่ง ได้ร่วมลงนามในบันทึกข้อตกลงเพื่อพัฒนาระบบการจัดการขยะมูลฝอยที่ครบวงจรแบบศูนย์รวม เน้นระบบการจัดการแบบผสมผสาน มุ่งเน้นการลดและคัดแยกขยะมูลฝอยตั้งแต่ต้นทาง ปัจจุบันศูนย์กําจัดขยะฯ มีขยะชุมชนส่งเข้ามากําจัดวันละประมาณ 1,000 ตัน ด้วยระบบแบบผสมผสาน ประกอบด้วย ระบบคัดแยกขยะ การนําขยะอินทรีย์แปลงเป็นวัสดุปรับปรุงดิน และระบบฝังกลบอย่างถูกหลักสุขาภิบาล ทั้งนี้ จากการดําเนินงานที่ผ่านมาพบว่า ระบบคัดแยกขยะเดิมอาศัยแรงงานคนเป็นหลัก ทําให้คัดแยกได้ไม่เต็มประสิทธิภาพ
องค์การบริหารส่วนจังหวัดระยองจึงได้ร่วมกับ บริษัท โกลบอล เพาเวอร์ ซินเนอร์ยี่ จํากัด (มหาชน) แกนนํานวัตกรรมธุรกิจไฟฟ้ากลุ่ม ปตท. ลงนามสัญญาโครงการบริหารจัดการขยะครบวงจร เพื่อพัฒนาระบบการจัดการขยะมูลฝอย มุ่งไปสู่เทคโนโลยีการแปลงขยะมูลฝอยเป็นพลังงาน ซึ่งเป็นกลไกการพัฒนาพลังงานที่สะอาด เป็นมิตรต่อสิ่งแวดล้อมและชุมชนในจังหวัดระยอง เพื่อแก้ไขปัญหาปริมาณขยะที่เพิ่มขึ้น และยังสามารถนําขยะมาสร้างมูลค่าเพิ่มในหลายรูปแบบ ทั้งการแปรรูปเป็นเชื้อเพลิง วัสดุรีไซเคิล และสารปรับปรุงดิน ซึ่งถือเป็นการตอบสนองนโยบายรัฐบาลและสอดคล้องยุทธศาสตร์การจัดการขยะมูลฝอยของจังหวัดระยอง และขับเคลื่อนแผนปฏิบัติการ "ประเทศไทยไร้ขยะ" ตามแนวทาง "ประชารัฐ" โดยมีเป้าหมายเพื่อให้ปริมาณขยะมูลฝอยเข้าสู่ระบบกําจัดปลายทางลดลง ขยะอันตรายชุมชนได้รับการคัดแยก เป็นการบริหารจัดการขยะมูลฝอยที่เหมาะสมและยั่งยืนต่อไป
ภายหลังการรับฟังบรรยายสรุปการบริหารจัดการโครงการบริหารจัดการขยะครบวงจร นายกรัฐมนตรี กล่าวว่า ขอชื่นชมจังหวัด ที่มีการบริหารจัดการขยะที่ดี และเป็นแบบอย่างให้กับที่อื่น ส่วนในวันนี้ รู้สึกดีใจที่ได้มาเยี่ยมและดูการบริหารจัดการขยะ ที่จะต้องมาร่วมมือกันแก้ปัญหา เพราะวันนี้ถือว่าเป็นวาระแห่งชาติที่จะต้องมาทํางานร่วมกัน ซึ่งต้องทําให้กระบวนการบริหารจัดการมีความยั่งยืน มีประสิทธิภาพมากที่สุด และพร้อมมารับฟังปัญหา โดยมอบหมายให้หน่วยงานที่เกี่ยวข้อง เช่น กระทรวงมหาดไทย กระทรวงทรัพยากรธรรมชาติและสิ่งแวดล้อม เร่งดําเนินการวางแผน และจัดทําโครงการเพื่อแก้ไขปัญหาขยะอย่างเป็นรูปธรรม ในส่วนของการสนับสนุนงบประมาณ ศูนย์กําจัดขยะมูลฝอยรวมแบบครบวงจรแห่งนี้ รัฐบาลพร้อมให้การสนับสนุน เพราะเป็นโครงการที่มีประโยชน์ แต่จะต้องทําให้ถูกต้องตั้งแต่ต้น จนจบกระบวนการ ตามระเบียบของราชการ ทําทุกอย่างไม่ให้เกิดปัญหาในภาคหน้าแต่ระหว่างนี้ขอให้หน่วยงานไปวางแผนโครงการให้ต่อเนื่องในระยะยาว เพราะพื้นที่จังหวัดระยอง คือพื้นที่ระเบียงเศรษฐกิจ หรือ EEC ซึ่งต้องจัดการกับขยะใหม่ ๆ ที่จะเกิดขึ้น และจะมีจํานวนมากขึ้น ดังนั้นให้วางแผนบริหารจัดการให้ดี ในส่วนของขยะอิเล็กทรอนิกส์ที่นําเข้าจากต่างประเทศ หน่วยงานที่เกี่ยวข้องต้องช่วยกันไม่ให้เกิดการลักลอบนําเข้ามาในประเทศ ส่วนปัญหาขยะทางการแพทย์ ได้ฝากให้จังหวัดประสานกับกระทรวงสาธารณสุขนําไปจัดการ
นายกรัฐมนตรียังฝากให้คํานึงถึงการพัฒนาในพื้นที่ จะต้องควบคู่ไปกับการพัฒนาคุณภาพชีวิต และสภาพสิ่งแวดล้อม และยังฝากให้ข้าราชการ ผู้นําส่วนท้องถิ่น ปรับเปลี่ยนการทํางาน รวมถึงฝากให้ครูปรับเปลี่ยนการสอน โดยอย่าสอนตามตํารา ให้นําทักษะและเทคนิคมาประยุกต์สอนให้นักเรียนเข้าใจง่าย สอนสามอย่างแต่ให้รู้ถึงห้าอย่าง พร้อมกันนี้ให้เน้นการทํางานแบบบูรณาการ
ท้ายสุดนายกรัฐมนตรี ยังขอให้คนไทยต้องช่วยกัน เจริญเติบโตไปพร้อมกัน โดยไม่ทิ้งใครไว้ข้างหลัง ตามวิสัยทัศน์ มั่นคง มั่งคั่ง และยั่งยืน
------------------------
กลุ่มประชาสัมพันธ์และเผยแพร่ สํานักโฆษก